**NÁRODNÁ RADA SLOVENSKEJ REPUBLIKY**

**IX. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*Návrh*

**ZÁKON**

z ...... 2024,

**ktorým sa dopĺňa zákon č. 160/2015 Z. z. Civilný sporový poriadok** **v znení neskorších predpisov a ktorým sa dopĺňa zákon č. 553/2002 Z. z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

 Zákon č. 160/2015 Z. z. Civilný sporový poriadok v znení zákona č. 87/2017 Z. z., zákona č. 350/2018 Z. z., zákona č. 423/2020 Z. z., zákona č. 211/2021 Z. z., zákona č. 108/2022 Z. z., zákona č. 111/2022 Z. z., zákona č. 150/2022 Z. z., zákona č. 398/2022 Z. z., zákona č. 201/2023 Z. z., zákona č. 261/2023 Z. z. a zákona č. 108/2024 Z. z. sa mení takto:

1. § 148 sa dopĺňa odsekom 3, ktorý znie:

„(3) Rozsudkom však môže súd schválenie zmieru zrušiť, ak je zmier podľa hmotného práva neplatný alebo ak povaha veci uzavretie zmieru nepripúšťala. Návrh možno podať do troch rokov od právoplatnosti uznesenia, ktorým bol zmier schválený.“.

2. V § 458 ods. 3 sa na konci bodka nahrádza čiarkou a pripájajú sa tieto slová: „ak osobitný predpis neustanovuje inak.“.

**Čl. II**

Zákon č.553/2002 Z. z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov (zákon o pamäti národa) v znení zákona č. 110/2003 Z. z., zákona č. 610/2004 Z. z., zákona č. 309/2005 Z. z., zákona č. 219/2006 Z. z., zákona č. 58/2009 Z. z., zákona č. 376/2013 Z. z., zákona č. 260/2017 Z. z., zákona č. 221/2019 Z. z. a zákona č. 283/2021 Z. z. sa dopĺňa takto:

1. V § 8 ods. 1 sa dopĺňa písmenom l), ktoré znie:

„l) ak ide o vec, týkajúcu sa pôsobnosti ústavu podľa tohto zákona, podávať podnety na podanie dovolania generálneho prokurátora, aj keď ústav nie je stranou konania.“.

2. V § 8 ods. 3 sa na konci pripája táto veta: „Orgán verejnej moci nesmie ohľadom ich obsahu uzatvoriť dohodu o urovnaní alebo zmier.“.

1. Čl. I sa dopĺňa § 30, ktorý vrátane nadpisu znie:

**„§ 30**

**Prechodné ustanovenia k právnej úprave účinnej od 1. marca 2025**

Súdom schválený zmier, uzavretý ohľadom dokumentov o činnosti bezpečnostných zložiek štátu [§ 2 písm. f) a g)] pred 1. marcom 2025, možno žiadať zrušiť do troch rokov od právoplatnosti uznesenia súdu, ktorým bol zmier schválený, ak je zmier podľa hmotného práva neplatný alebo ak povaha veci uzavretie zmieru nepripúšťala.“.

**Čl. III**

Tento zákon nadobúda účinnosť 1. marca 2025.